**Тема:** “Аулак өй” кичәсе

**Максат:** халкыбызның гореф-гадәтләре, йолалары белән таныштыру, матур традицияләрне дәвам итәргә өндәү, милли бәйрәмнәргә карата кызыксыну уяту.

**Җиһазлау:** “Аулак өй” буласы урын кунак кабул итәргә әзерләнгән: сөлгеләр, чигүләр белән бизәлгән.

**Кичәнең барышы:**

**Алып баручы**. Исәнмесез, кадерле укучылар!

Татар халкы бай тарихлы, күңелле бәйрәмнәре, гореф-гадәтләре, йолалары булган халык ул. Ләкин, кызганычка каршы, милли бәйрәмнәребез онытыла бара. Шул сәбәпле бер-беребез белән аралашу, очрашу, күрешүләр сирәгәя. Бәйрәм көннәрендә бергәләшеп, туйганчы җырлашып утыруларның, биешүләрнең рәхәтлеге өлкәнрәк апа-абзыйлар, әби-бабайлар хәтерендә генә саклана. Ә бит мөкатдәс бәйрәмнәребез авыр фаҗигале елларны җиңелрәк кичерергә ярдәм итте, күңелләрне җылытты, өметләрне өзмәскә булышты. Бүгенге көн балалары мондый шатлыклы, йөрәккә ял бирә, рухыбызны нечкәртә, кешеләрне якынайта һәм берләштерә торган чаралардан мәхрүм.

Көзге эшләр тәмамланып, төннәр озайгач, хатын-кызлар аулак өйгә җыелганнар. “Печән чүмәләләре утырды, инде кызларга утырырга вакыт дигәннәр. Кич утырганда, кызлар бер-берсеннән төрле кул эшләренә өйрәнгәннәр, үзара серләшкәннәр, күңел ачканнар. Татар хатын-кызларының кулыннан һичбер вакыт эш төшмәгән, орчыгын алып, җебен эрләгән, паласын тукыган. Бу утырмалар – ул, иң элек матур итеп, үз-үзеңне күрсәтү чарасы, көлке, җыр-бию, такмаклар әйтешү. Менә без дә халкыбызның матур традицияләрен дәвам итеп, шушы утырмага җыелдык. Ул күңелле үтсен.

Әйдәгез, “Аулак өй” кичәсен башлап җибәрик.

Өйдә Фирүзә үзе генә. Ул өйләр җыештырып йөри.

- Әтием белән әнием дәү әниемә кунакка киттеләр, бүген миндә аулак өй. Кызларны чакырып килим әле.

Башкаларга сиздермәгез,

Сезнең генә колакка –

Әти-әни күрше авылга

Китте бүген кунакка.

Шул форсаттан файдаланып

Чакырамын аулакка...

Кызлар киләләр. Һәркайсында үзләре белән алып килгән кул эшләре. Сөйләшә-сөйләшә кызлар залга керәләр, утырышалар.

**Фирүзә.** Әйдәгез, дусларым, рәхим итегез.

Кызлар кул эшләрен эшләргә тотыналар.

**Әлфинә.** Кызлар, әйдәгез, җырлый-җырлый эшлик әле, күңеллерәк тә булыр.

Кызлар “Шәл бәйләдем” җырын башкаралар.

**Әдилә.** Дусларым, моңаеп кына утырмыйк әле, әйдәгез, уйнап алыйк.

**Динә**. Әйдәгез, йөзек салышлы.

**Динара.** Юк, юк. Әйдәгез. “Без-без идек”не.

Бергә уен башлана.

**Күмәкләп.** Без, без, без идек, без унике кыз идек. Бер тактага тезелдек. Базга төштек, бал ашадык, келәткә кердек, май ашадык. Таң атканчы юк булдык. Кап та коп, Якубым, авызыңны ач та йом.

(Арада берсе көлдерергә тырышып йөри. Бер кыз түзә алмыйча көлеп җибәрә.

**Берсе.** Авызын ачкан өчен нинди җәза бирик?

**Кызлар.** — Биесен!

— Юк, юк. яңа откан җырын җырласын!

Кыз җырлый башлый.

Уен матур гына барганда, урамнан егетләр сызгыра.

**Әдилә.** Егетләр килә!

*Тальян гармунга кушылып “Баламишкин” көенә егетләр җыр башлый.*

**Егетләр.**

Әйттерикме, типтерикме, Баламишкин көенә

Сулар кичеп, диңгез үтеп, килеп җиттек өенә.

**Кызлар.**

Аргы урамнан килдеңме, бирге урамнан килдеңме,

Без сагынганны белдеэме, Үзең сагынып килдеңме?

**Егетләр**.Аргы урамнан килмәдек, бирге урамнан килдек без

Сез сагынганны белмәдек, үзебез сагынып килдек без.

**Бергә**.

Егет илнең былбылы, кызлар былбылның гөле

Гөл былбылын, былбыл гөлен сагынгандыр билгеле.

**Егетләр.**

Кызлар кия кызыл яулык, без киябез француз

Без исән-сау килеп җиттек, сез ни хәлдә торасыз?

**Кызлар.** Су буенда куаклар, асыл кошлар кунаклар,

Сагынучылар интекмәсен, хуш килдегез, кунаклар!

**Фәннүр.** А-һа, ялт итте, чибәр әйттеләр, значит, алар безне көтә. Ягез, ягез әле, егетләр, бездән дә ялтыр җавап кирәк.

**Егетләр.**( урамнан) Ал кирәкме?

**Кызлар.**  Гөл кирәк.

**Егетләр**. Мин кирәкме?

**Кызлар.** Син кирәк.

**Егетләр.** Сезнең кебек кызлар кирәк.

**Кызлар.** Безнең егетләр зирәк.

**Бергә**. Сирәк-мирәк шулай кирәк, яшьнәп торсын яшь йөрәк!

**Айзат,** Ягез инде, кызлар, ишекне ачыгыз!

**Фирүзә**. Ач булсаң туеп кил, бер капчык акча алып кил.

**Рафил**. Бездә акча бер букча.

**Динә.** Ишек бавы бер алтын, безнең кызлар мең ал­тын.Фирүзә. Ач булсаң туеп кил, бер капчык акча алып кил.

**Егетләр**. Ачыгыз!

**Кызлар.** Теләгегез нәрсә?

**Егетләр**. Фирүзә, Динә, Әлфинә, Динара, Әдилә, Алия дигән кыз.

**Кызлар.** Бүләгегез нәрсә?

**Егетләр**. Бар да бар!

**Әлфинә.** Ишекне ачабызмы? *(Киңәшләшәләр.)Ачыйк, дигән фикергә киләләр. Ишекне ачалар, егетлар керә.*

**Салават.** Әссәламегаләйкем, кара кашлар, карлыгачлар? ( Кызлар дәшмәгәч) Әллә безне бер дә сагынмадыгызмы? *(*

**Әдилә.** Сагынып үләбез инде, Салават агай

**Салават**. Бигрәк тә Фирүзә сагынгандыр инде.

**Фирүзә**. Илаһи, гомеремдә бер күрмәсәм дә үкенмим, Салават. Ай-һай, яучы җибәрергә йөри идем, болай бул­гач, җибәрмим инде, бик ачы телле икәнсең.

**Айдар.** Әй, бетмәде инде төрткәләшүегез! Әйдәгез, “сукыр тәкәле” уйныйк.

**Әдилә.** Юк, «йөзек салышлы”

Кашлы йөзек кулымда

Карагыз әле монда.

Йөзек кемгә эләгә

Безгә биеп күрсәтә.

Йөзек салышлы уйныйлар. Йөзек салучы бер баланың кулына йөзек сала, барысын да үтеп чыккач сорый:

-Йөзек кемдә, йөгереп чык,- ди.

**Динә**. Йөзек миндә. Сез дә биисезме? Бергә биесәк биим.

**Кызлар.** Биибез, биибез.

Күмәк бию башкарыла.

**Айзат.** Әйдәгез, “Гөлбану” уенын уйныйбыз.

Бергәләшеп уйныйлар.

**Әдилә**. Әтәч кычкырды, ишетәсезме? Өйләргә таралырга вакыт.

**Рафил**. Аулак өйгә керткән өчен рәхмәт, кызлар. Хушыгыз.

**Алып баручы**. “Аулак өй” кичәсе сезгә ошадымы, укучылар! Тормышыгыз бүгенге кебек уен-көлкеле бәхетле булмсын! Шуның белән кичәбез тәмам.